## La directora general de Salut Pública ha destacat que la vacunació conjunta contra la grip i la COVID-19 augmenta la cobertura vacunal

*** Ruth Usó: “Des que es vacuna conjuntament tenim millors xifres de cobertura i volem arribar al 75 %, almenys, en professionals sanitaris i al 60 % en embarassades i persones en risc”
* La directora general ha agraït als professionals el desplegament d'una campanya d'esta classe, que, a escala departamental, es traduïx en prop de 2.700 punts de vacunació, més de 400 dels quals són residències
* Per províncies, s'estima que a Alacant es vacunaran més de 500.000 persones; a Castelló, prop de 160.000, i a València, prop de 700.000**

La directora general de Salut Pública, Ruth Usó, ha destacat este dilluns, dia en què s’ha iniciat la campanya de vacunació contra la grip i la COVID-19, que “hi ha consens a escala nacional en el fet que la vacunació conjunta augmenta la cobertura vacunal i afavorix l’accessibilitat de les persones”.

Ruth Usó ha fet estes declaracions en el transcurs de la visita al Centre de Salut Alfauir amb motiu de l’inici de la campanya 2023-2024, al qual també ha assistit la directora general d’Atenció Primària, Eva Suárez. Usó ha recordat que “enguany tenim com a novetats la inclusió dels xiquets de menys de 5 anys, la vacuna intranasal de 2 a 4 anys i també, pel rang d’edat, enguany es comença amb els 60 anys en lloc dels 65 anys, com fins ara”.

Segons la directora general, “des que es vacuna conjuntament grip amb COVID-19 tenim millors xifres de cobertura i volem arribar al 75 %, almenys, en els professionals sanitaris i al 60 % de cobertura en embarassades i persones en situacions de risc”.

Usó ha agraït als professionals el desplegament d’una campanya d’esta classe, que, a escala departamental, en els 24 departaments de salut, es traduïx en prop de 2.700 punts de vacunació, més de 400 dels quals són residències.

“Som ací per a arrancar la campanya, perquè el treball l’estan fent, fonamentalment, els professionals a les residències, els centres de salut, els centres de preventiva i riscos laborals dels hospitals”, ha detallat la directora general.

**Objectius**

En concret, en la temporada 2023-2024, els objectius per a la vacunació contra la grip i la COVID-19 són aconseguir, o superar, cobertures de vacunació del 75 % en majors de 65 anys i en el personal sanitari i sociosanitari, així com superar el 60 % en embarassades i en persones amb altres condicions de risc. Això suposa la immunització de més d’1.350.000 persones i l’administració de més de 2 milions de dosis de vacunes en 2.683 punts de vacunació, 417 dels quals són residències.

Per províncies, s’estima que a Alacant es vacunaran més de 500.000 persones; a Castelló, prop de 160.000, i a València, prop de 700.000.

**Vacunació conjunta**

Es recomana l’administració de la vacunació conjunta contra la grip i la COVID-19 a persones de 60 anys o més, així com persones de 5 anys o més ateses en centres de diversitat funcional i altres persones institucionalitzades de manera prolongada i residents en institucions tancades.

Així mateix, també es recomana l’administració conjunta a persones de menys de 60 anys amb patologies de risc; embarassades en qualsevol trimestre de gestació i dones durant el puerperi; persones que conviuen amb aquelles que tenen alt grau d’immunosupressió; personal de centres i establiments sanitaris i sociosanitaris públics i privats, i professionals que treballen en serveis públics essencials (Forces i Cossos de Seguretat de l’Estat, Bombers, Protecció Civil i personal que treballa en els serveis d’Emergències sanitàries).

**Priorització**

Es prioritzarà la vacunació a residents en centres de persones majors i de diversitat funcional; població de 80 anys i més; personal sanitari i sociosanitari; persones d’entre 60 i 79 anys, i resta de grups de risc.

La vacunació contra la COVID-19 i la grip de residents i treballadors s’ha iniciat als centres residencials per professionals sanitaris del mateix centre, amb el suport de personal de la Conselleria de Sanitat quan és necessari.

Per la seua banda, les persones de 80 anys o més es vacunaran contra la grip al centre de salut, i es farà coincidir amb l’administració de la dosi de vacuna contra la COVID-19.

En este sentit, la ciutadania pertanyent als grups de risc per als quals està indicada la vacunació contra COVID-19 i la grip pot sol·licitar cita des de l’app GVA +Salut i des de la web de la Conselleria de Sanitat, des de l’inici de la campanya.

Quant a la vacunació de les dones embarassades, s’aprofitaran els controls rutinaris de l’embaràs per a administrar la vacuna als centres de salut.

Pel que fa al personal sanitari dependent de la Conselleria de Sanitat, es vacunarà pels serveis de prevenció de risc laboral i/o de medicina preventiva. En Atenció Primària serà el personal del centre qui realitze la vacunació.

**Vacunació contra la grip**

Enguany esta campanya inclou, com a novetat, l’administració de la vacuna entre els valencians de més de 60 anys, en lloc dels 65 anys que estaven establits fins ara. Una altra de les novetats és que inclou els xiquets i xiquetes de menys de cinc anys sans (entre 6 i 59 mesos), a fi d’immunitzar el nombre més gran possible de ciutadans i previndre contagis.

Els xiquets d’entre 6 i 59 mesos sense patologia es vacunaran contra la grip en qualsevol moment des de l’inici de la campanya de vacunació, sense que interferisca en la vacunació de la resta de grups.

Així mateix, com ja va anunciar el conseller de Sanitat, una altra de les novetats de la campanya d’esta temporada 2023-2024 és que per primera vegada s’utilitzarà a la Comunitat Valenciana una vacuna atenuada intranasal en xiquets d’entre 2 i 4 anys, que oferix més protecció contra la infecció pel virus de la grip, és més fàcil de subministrar i menys agressiva, ja que evita la injecció.

També està previst vacunar contra la grip les persones de 5 a 59 anys que presenten més risc de complicacions derivades de la grip, com ho són: les persones entre 5 i 18 anys que reben tractament prolongat amb àcid acetilsalicílic, pel risc de desenvolupar una síndrome de Reye; les persones amb exposició laboral directa a animals o a les seues secrecions en granges o explotacions avícoles, porcines, de visons o de fauna silvestre (aus, senglars o mustèlids), i les persones fumadores.

**Vacuna COVID-19**

Quant a la vacuna contra la COVID-19 que s’administrarà, és la que recomanen com a òptima l’Organització Mundial de la Salut (OMS) i l’Agència Europea del Medicament (AEM). Es tracta de la vacuna d’ARNm obtinguda a partir de la soca Omicron XBB.1.5.

Fecha: 16/10/2023